江纂墓碑
作者：孫起卿
朝代：宋

paragraphs: 家有古冢碑，近自田家獲。
藏之五六年，未甚見省錄。
古苔侵文理，封結殆莫識。
偶然嗟其窮，一一爲磨剔。
始若漫無文，細尋適可讀。
文云晉江纂，長夜垂茲刻。
貞石殊不用，塊然但埏埴。
合葬無別銘，背面書反覆。
一字不涉華，本枝記明白。
二父遂兼書，于逌乃宗嫡。
考諸晉史篇，真是小出入。
字畫亦嶮勁，然不類鎸斲。
漢魏尚豐碑，茲獨何褊迫。
豈時丁喪亂，不暇如品式。
於時義熙季，處次實庚戌。
五胡剖中原，典午竄南極。
苟簡理宜爾，寧詒不孝責。
審訂既昭然，疑去喜自適。
歷年七百餘，瞥爾駒過隙。
名節苟不傳，埃化先瓦石。
寘茲當眼前，用代銘几席。